ΚΑΝΟΝΙΣΜΟΣ (ΕΟΚ) αριθ. 2327/92 ΤΗΣ ΕΠΙΤΡΟΠΗΣ της 5ης Αυγούστου 1992 για την καθιέρωση κοινοτικής επιτήρησης εκ των προτέρων που εφαρμόζεται στις εισαγωγές παντοφλών και άλλων υποδημάτων δωματίου του κωδικού ΣΟ 6405 20 91, καταγωγής Λαϊκής Δημοκρατίας της Κίνας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1766/82 του Συμβουλίου της 30ής Ιουνίου 1982 περί του κοινού καθεστώτος που εφαρμόζεται στις εισαγωγές της Λαϊκής Δημοκρατίας της Κίνας (1), όπως τροποποιήθηκε τελευταία από τον κανονισμό (ΕΟΚ) αριθ. 1243/86 (2), και ιδίως το άρθρο 10,

Κατόπιν διαβουλεύσεων στο πλαίσιο της επιτροπής που συστάθηκε από τον ανωτέρω κανονισμό,

Εκτιμώντας:

ότι η Επιτροπή έλαβε γνώση ότι οι εισαγωγές στην Κοινότητα παντοφλών και άλλων υποδημάτων δωματίου του κωδικού ΣΟ 6405 20 91, καταγωγής Λαϊκής Δημοκρατίας της Κίνας, παρουσιάζουν ταχεία άνοδο που ενδέχεται να επηρεάσει αρνητικά την ήδη δύσκολη κατάσταση των ενδιαφερομένων κοινοτικών παραγωγών-

ότι, σύμφωνα με τα διαθέσιμα στοιχεία, φαίνεται ότι οι εισαγωγές στην Κοινότητα παντοφλών και άλλων υποδημάτων δωματίου καταγωγής όλων των τρίτων χωρών πέρασαν από 52 774 027 ζεύγη το 1989 σε 62 104 700 ζεύγη το 1991- ότι, στο πλαίσιο αυτό, οι εισαγωγές των εν λόγω προϊόντων καταγωγής Λαϊκής Δημοκρατίας της Κίνας αυξήθηκαν από 36 582 384 ζεύγη το 1989 σε 50 652 258 ζεύγη το 1991- ότι, ως εκ τούτου, το μεγαλύτερο μέρος των εισαγωγών στην Κοινότητα των εν λόγω προϊόντων είναι στο εξής καταγωγής Λαϊκής Δημοκρατίας της Κίνας-

ότι, λαμβάνοντας υπόψη την τάση αυτή, φαίνεται απαραίτητη η παρακολούθηση της εξέλιξης των εισαγωγών καταγωγής Λαϊκής Δημοκρατίας της Κίνας ώστε να φανούν σύντομα οι ενδεχόμενες αρνητικές επιπτώσεις στην κατάσταση της εν λόγω κοινοτικής βιομηχανίας- ότι πρέπει να καθιερωθεί κοινοτική επιτήρηση εκ των προτέρων των εν λόγω εισαγωγών-

ότι, σύμφωνα με τον κανονισμό (ΕΟΚ) αριθ. 2616/85 του Συμβουλίου της 16ης Σεπτεμβρίου 1985 σχετικά με τη συμφωνία εμπορίου και συνεργασίας ανάμεσα στην Ευρωπαϊκή Οικονομική Κοινότητα και στη Λαϊκή Δημοκρατία της Κίνας (3), και ιδίως το άρθρο 6 παράγραφος 1 αυτής της συμφωνίας, έγιναν διαβουλεύσεις προκειμένου να ενημερωθούν οι κινεζικές αρχές για την καθιέρωση της επιτήρησης αυτής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Από τις 10 Αυγούστου 1992, η θέση σε ελεύθερη κυκλοφορία στην Κοινότητα παντοφλών και άλλων υποδημάτων δωματίου που υπάγονται στον κωδικό ΣΟ 6405 20 91, καταγωγής Λαϊκής Δημοκρατίας της Κίνας, αποτελεί αντικείμενο εκ των προτέρων κοινοτικής επιτήρησης σύμφωνα με τις λεπτομέρειες που προβλέπονται από τη διαδικασία που καθορίζεται στο άρθρο 10 του κανονισμού (ΕΟΚ) αριθ. 1766/82, καθώς και από τον παρόντα κανονισμό.

Άρθρο 2

1. Η θέση σε ελεύθερη κυκλοφορία σ' ένα κράτος μέλος του προϊόντος που αναφέρεται στο άρθρο 1 υπόκειται στην προσκόμιση παραστατικού εισαγωγής που εκδίδεται από τις αρμόδιες αρχές του κράτους μέλους εισαγωγής.

2. Το παραστατικό εισαγωγής της παραγράφου 1 εκδίδει αυτόματα η αρμόδια αρχή του κράτους μέλους εισαγωγής, ατελώς, για οποιαδήποτε ποσότητα ζητείται, εντός μέγιστης προθεσμίας πέντε εργάσιμων ημερών από την ημερομηνία υποβολής της αίτησης του κοινοτικού εισαγωγέα, ανεξαρτήτως του τόπου εγκατάστασης στην Κοινότητα.

Το παραστατικό εισαγωγής μπορεί να χρησιμοποιηθεί επί τρεις μήνες από την ημερομηνία παραλαβής του από τον εισαγωγέα.

3. Η αίτηση που υποβάλλει ο εισαγωγέας πρέπει να αναφέρει:

α) το όνομα και τη διεύθυνση του εισαγωγέα και του εξαγωγέα,

β) την περιγραφή του προϊόντος με τα ακόλουθα στοιχεία:

- εμπορική ονομασία,

- αντίστοιχο κωδικό ΣΟ,

- χώρα καταγωγής,

- χώρα προέλευσης-

γ) την τιμή cif, την τιμή ελεύθερο στα σύνορα, καθώς και την ποσότητα του προϊόντος σε ζεύγη-

δ) την(τις) ημερομηνία(-ίες) και τον (τους) προβλεπόμενο(-ους) τόπο(-ους) εισαγωγής.

Άρθρο 3

Τα κράτη μέλη ανακοινώνουν στην Επιτροπή εντός των δέκα πρώτων ημερών κάθε μήνα τις ποσότητες προϊόντων σε ζεύγη για τα οποία έχουν εκδοθεί τα παραστατικά εισαγωγής κατά τη διάρκεια του προηγούμενου μήνα.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 10 Αυγούστου μέχρι τις 31 Δεκεμβρίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Αυγούστου 1992. Για την Επιτροπή

Filippo M. PANDOLFI

Αντιπρόεδρος

(1) ΕΕ αριθ. L 195 της 5. 7. 1982, σ. 21. (2) ΕΕ αριθ. L 113 της 30. 4. 1986, σ. 1. (3) ΕΕ αριθ. L 250 της 19. 9. 1985, σ. 1.